text: Efterlyser vidner til grov vold
  16 marts 2014 kl. 07.15
  21-årig fik brækket benet to steder, da han natten til søndag blev udsat for grov vold.
  Epidsoden fandt sted kl. 04.21 på et værtshus ved Rådhustorvet i Sønderborg.
  Det 21-årige offer fik 4-6 knytnæveslag i ansigtet og blev trampet på benene, så det ene ben brækkede to steder, oplyser vagtchef Michael Skaarup fra Syd- og Sønderjyllands Politi til TV SYD.
  - Det er særdeles grov vold, så vi vil gerne tale med nogen, der har været på stedet, siger han.
  Det 21-offer har indtil nu været indlagt under bedøvelse og derfor været ude af stand til at fortælle om sin oplevelse.
  Politiet havde en lille halv time tidligere været på stedet på grund af ballade, hvor 10-15 unge af begge køn sloges og råbte af hinanden.
  Derfor undersøger politiet bl.a. om den grove vold kan være en udløber af den ballade.
  Politiet efterlyser vidner, som har set eller hørt noget i forbindelse med nattens ballade i Sønderborg. Kontakt politiet på 1-1-4.
  
  Fra Twitter:
  Vidner søges til grov vold i nat på værtshus v/Rådhustorvet i Sønderborg, hvor det 21-årige offer nu er indlagt. #politidk
  
  